Na temelju članka 58. i 118. Zakona o odgoju i obrazovanju u osnovnoj i srednjoj školi (NN broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18, 98/19 i 64/20), Statuta Osnovne škole Rudeš, donesenoga 27. ožujka 2019., Školski odbor Osnovne škole Rudeš na sjednici održanoj 7. listopada 2021. godine donio je

**KUĆNI RED OSNOVNE ŠKOLE RUDEŠ**

**I.      OPĆE ODREDBE**

**Članak 1.**

Ovim Kućnim redom uređuju se pravila i obveze ponašanja učenika, učitelja i drugih osoba Osnovne škole Rudeš (u daljnjem tekstu: Škola)

**Članak 2.**

Kućnim redom Škole utvrđuju se:

I. pravila i obveze ponašanja učenika u unutarnjem i vanjskom prostoru škole

II. pravila međusobnih odnosa učenika

III. pravila međusobnih odnosa učenika, učitelja i ostalih djelatnika Škole

IV. pravila međusobnih odnosa roditelja, učitelja i ostalih djelatnika Škole.

**Članak 3.**

Ovaj Pravilnik odnosi se na sve osobe tijekom njihova boravka u unutarnjim i vanjskim prostorima škole ( u daljnjem tekstu: prostor škole).

Kad se određeni oblici ostvarivanja Godišnjega plana i programa rada Škole ostvaruju izvan prostora škole (izvanučionička nastava), primjenjuju se odredbe ovoga Pravilnika kao i odredbe Kućnoga reda.

**Članak 4.**

           S odredbama ovoga Kućnog reda razrednici su dužni upoznati učenike na satima sata razrednika i njihove roditelje odnosno skrbnike na prvom roditeljskom sastanku.

            Ovaj Kućni red objavljen je na mrežnoj stranici Škole.

**II. PRAVILA I OBAVEZE PONAŠANJA UČENIKA U UNUTARNJEM I VANJSKOM PROSTORU ŠKOLE**

**Članak 5.**

Učenici, djelatnici Škole te druge osobe mogu boraviti u prostoru škole samo tijekom radnoga vremena Škole od 06:00 do 22:00.

**Članak 6.**

Učenik je dužan:

– kulturno se ponašati tijekom boravka u školi i izvan nje

– održavati čistima i urednima prostore škole

– dolaziti u školu uredno odjeven u skladu s uobičajenim normama pristojnoga izgleda

– nakon dolaska u školu obuti školske papuče, a odjevne predmete, obuću i osobne stvari pospremiti na za to određeno mjesto

– ući u sportsku dvoranu isključivo u odgovarajućoj sportskoj odjeći i obući

– redovito pohađati redovitu, izbornu nastavu i druge odgojno-obrazovne oblike rada

prema utvrđenom rasporedu.

**Članak 7.**

Učenici su dužni paziti na čistoću tijekom boravka u školskim prostorima te u svezi s tim poštovati naredbe dežurnih učenika u razrednom odjelu i dežurnog učitelja.

Tijekom boravka u školskom prostoru učenicima je zabranjeno:

– pušenje

– pisanje grafita u cjelokupnom prostoru škole

– pisanje po školskom namještaju, zidovima, pločicama i inventaru škole

– nošenje oružja

– korištenje mobitelom i drugim sličnim uređajima tijekom nastave

– bacanje papira, žvakaćih guma, bočica za sokove i ostaloga otpada izvan odgovarajućih spremnika ili koševa, lijepljenje žvakaćih guma na školski inventar

– unošenje i konzumiranje alkohola i narkotičkih sredstava

– unošenje sredstava, opreme i uređaja koji mogu izazvati požar ili eksploziju

– igranje igara na sreću i sve vrste kartanja

– nošenje tiskovina moralno i etički neprimjerenoga sadržaja

– uništavanje školske imovine

– dovođenje stranih osoba u školu bez odobrenja ravnatelja

– dovođenje životinja u prostorije i okoliš škole.

**Članak 8.**

Učitelji i učenici Škole dužni su se kulturno odnositi prema svim zaposlenicima, roditeljima i drugim osobama koje borave u školi.

**Članak 9.**

Učenici mogu boraviti u školi u vrijeme koje je određeno za nastavu i ostale oblike

odgojno-obrazovnoga rada.

Učenik je dužan doći u školu najkasnije pet minuta prije početka nastave, a napustiti je najkasnije 15 minuta nakon završetka školskih obveza.

**Članak 10.**

Učenici su dužni na znak za početak nastave čekati predmetnoga učitelja ispred učionice u redu, ući u učionicu, provjeriti čistoću radnoga mjesta (stol, stolac) te prijaviti predmetnom profesoru moguća oštećenja imovine.

Raspored sjedenja učenika određuje razrednik na početku školske godine i bilježi ga u

e-dnevnik.

Učenik može svoje mjesto sjedenja promijeniti samo uz dopuštenje razrednika i/ili predmetnoga učitelja.

**Članak 11.**

Učenici koji su zakasnili na nastavu trebaju tiho ući u učionicu i ispričati se učitelju. Učitelj je dužan zabilježiti svako kašnjenje učenika na nastavu.

**Članak 12.**

Tijekom nastave učenici ne smiju razgovarati, šaptati, dovikivati se, prepirati i šetati se razredom ili na drugi način ometati nastavni rad.

Tijekom nastave učenici su dužni aktivno sudjelovati u radu i pozorno slušati učitelja.

Učenik koji želi nešto pitati ili reći treba svoju namjeru pokazati dizanjem ruke. Učenik kojega je učitelj prozvao dužan je ustati. Učenik ne smije upadati u riječ učitelju i drugim učenicima.

Nakon završetka nastave i drugih oblika odgojno-obrazovnoga rada učenici su dužni ostaviti čiste i uredne školske klupe, odnosno stolce i stolove, te drugi inventar, vratiti stolce na svoje mjesto.

Učenici su dužni pokupiti sve svoje stvari iz učionice.

Dežurni učenici dužni su obrisati ploču.

**Članak 13.**

Ako učenik ne poštuje odredbe ovoga Pravilnika, učitelj iznimno može uputiti učenika na razgovor sa stručnim suradnicima i/ili ravnateljem. Učenik odlazi na razgovor u pratnji predsjednika razreda.

Predmetni učitelj piše bilješku o tome u dnevniku rada i istoga dana razgovara o događaju sa stručnim suradnicima ili ravnateljem.

Tijekom nastave učenik se ne smije koristiti prijenosnim računalom, mobitelom i drugim sličnim uređajima osim ako to ne zahtijeva nastavni proces. Radi neometanoga odvijanja nastave mobiteli i drugi tehnički uređaji moraju biti isključeni i spremljeni u učeničku torbu ili odloženi na za to predviđeno mjesto (o čemu učenike obavještava predmetni učitelj).

Iznimno, i u hitnim slučajevima, uz odobrenje učitelja, stručnoga suradnika ili ravnatelja Škole, učenik se može koristiti mobitelom ili drugim tehničkim uređajima za komunikaciju.

**Članak 14.**

U prostorima škole učenicima nije dopušteno koristiti se mobitelima ili drugim tehničkim uređajima u svrhu neovlaštenoga audiosnimanja, videosnimanja i fotografiranja.

Od odredbi stavka 1. ovoga članka izuzeti su učenici koji navedene radnje obavljaju tijekom nastave i drugih odgojno-obrazovnih sadržaja pod stručnim vodstvom učitelja.

Svako neovlašteno snimanje i fotografiranje predstavlja teže kršenje ovoga Pravilnika i važećih zakona Republike Hrvatske.

**Članak 15.**

U slučaju kršenja odredbi članka 14. i 15. ovoga Pravilnika učitelj, razrednik, stručni suradnik ili zaposlenik Škole imaju pravo privremeno zadržati mobitel ili drugi tehnički uređaj do dolaska roditelja/skrbnika učenika.

Razrednik je obvezan o poduzetoj radnji u najkraćem mogućem roku obavijestiti roditelja/skrbnika te ga pozvati da preuzme mobitel ili drugi tehnički uređaj. Mobitel ili drugi tehnički uređaj do dolaska roditelja čuva razrednik.

Ako je učenik prekršio pravila Kućnoga reda, razrednik će upozoriti roditelje/skrbnike na moguće posljedice.

**Članak 16.**

Učenici su obvezni čuvati računala i drugu računalnu opremu tijekom boravka u informatičkoj učionici i ostalim prostorima škole.

Učenicima nije dopušteno korištenje računalom na bilo koji način koji bi oštetio računalo.

Nije im dopušteno slati poruke neprimjerenoga sadržaja putem elektroničke pošte, razgovarati putem *chata*, pregledavati usluge i sadržaje neprimjerene njihovu uzrastu.

Pri korištenju računalom te mrežnim resursima Škole (lokalne mreže i interneta) učenici su obvezni ponašati se u skladu s odredbama ovoga Pravilnika.

**Članak 17.**

Učenicima se ne preporuča unošenje vrijednih predmeta u prostore škole.

Tijekom boravka u školi učenici su obvezni odgovorno se brinuti o svojim stvarima.

Škola nije odgovorna za nestanak vrijednih i ostalih predmeta te novca učenika tijekom boravka u školi.

Za izgubljene predmete u školi učenici se obraćaju dežurnoj spremačici ili učiteljici/učitelju.

**Članak 17.**

Učenici imaju pravo na dva veća odmora i male odmore između nastavnih sati. Mali odmor traje pet (5) minuta, a svaki veliki odmor po deset (10) minuta.

Zbog sigurnosti učenika tijekom malih odmora učenici ne smiju napuštati zgradu, a tijekom velikoga odmora mogu boraviti u atriju škole.

Napuštanje škole u vrijeme nastave ili tijekom odmora, iz sigurnosnih razloga, nije dopušteno. Iznimno, učenik može napustiti školu prije završetka nastave uz odobrenje ravnatelja, stručnih suradnika, predmetnoga učitelja ili razrednika i to uz suglasnost roditelja/skrbnika.

**Članak 18.**

Učenici koji ne pohađaju Vjeronauk ili čekaju izbornu nastavu ne smiju biti na školskom hodniku, već u školskoj knjižnici, sportskoj dvorani ili gdje ih zaduži razrednik, kako ne bi ometali nastavni rad u učionicama.

**Članak 19.**

Škola ima organiziranu prehranu učenika u školskoj blagovaonici, a obroci se pripremaju u školskoj kuhinji.

Učenici koji se koriste uslugama školske kuhinje obvezni su ući u školsku blagovaonicu u utvrđeno vrijeme u školskim papučama, a odjeću trebaju ostaviti u garderobnim ormarićima.

Za red u školskoj kuhinji i blagovaonici odgovorni su učitelji razredne nastave koji dovode svoj razred na blagovanje, dežurni učitelji predmetne nastave i djelatnici koji rade u školskoj kuhinji.

Nije dopušteno iznošenje hrane iz školske kuhinje. Učenici mogu objedovati samo u blagovaonici.

Učenik je dužan oprati ruke prije ulaska u blagovaonicu.

Tijekom objeda u blagovaonici mora biti red i mir. Nije dopušteno nabacivanje s hranom, uzimanje tuđih obroka ili bilo koji drugi neprimjereni oblik ponašanja prema hrani. Nakon završenoga objeda učenik je dužan pribor za jelo odložiti na odgovarajuće mjesto i ostaviti svoje mjesto urednim.

**Članak 20.**

Za svaki radni tjedan u razrednom odjelu imenuju se dežurni učenici koji:

– pregledavaju učionicu i o uočenim oštećenjima obavještavaju predmetnoga učitelja

– brišu školsku ploču i donose prema potrebi nastavna sredstva i pomagala

– obavještavaju stručnu službu Škole o problemima u odsutnosti predmetnoga učitelja

– prijavljuju učiteljima početkom svakoga nastavnog sata nenazočne učenike

– odnose na portu pronađene predmete (knjige, bilježnice, olovke, odjeću, nakit i sl.)

– nakon sata posljednji napuštaju učionicu uz prethodnu provjeru učionice: oštećenja

zidova, klupa, stolaca i ostaloga inventara te o uočenim oštećenjima obavještavaju dežurnog učitelja.

**Članak 21.**

Dežurne učenike iz članka 21. ovoga Pravilnika određuje razrednik abecednim redom.

**III. PRAVILA MEĐUSOBNIH ODNOSA UČENIKA**

**Članak 22.**

U međusobnim odnosima i komunikaciji učenici su obvezni:

– ponašati se pristojno, pazeći na vlastito dostojanstvo i dostojanstvo drugoga učenika, čuvajući osobni

ugled i ugled drugoga učenika te ugled Škole

– pružati pomoć drugomu i prihvatiti pruženu pomoć, uvažavati i poštovati drugog

– dati primjeren savjet drugim učenicima u skladu s njihovim interesima

– omogućiti drugim učenicima da iznose svoje mišljenje

– informirati druge učenike o događajima u školi

– ne ometati druge učenike u učenju i praćenju nastave

– eventualne sporove i sukobe s pojedinim učenicima riješiti uz pomoć razrednika, stručne službe ili

ravnatelja Škole

– izvijestiti razrednika ili stručnu službu o eventualnoj spoznaji o pojedinom mobingu nad

određenim učenikom ili o drugim oblicima neprihvatljivoga ponašanja.

**Članak 23**.

U međusobnim odnosima i komunikaciji između učenika nije dopušteno:

* izražavanje nesnošljivosti prema bilo kojem učeniku zasnovanom na spolnom, socijalnom, etničkom, nacionalnom i drugom podrijetlu
* rješavanje nesporazuma verbalnim i fizičkim nasiljem
* izlaganje bilo kojeg učenika verbalnom izrugivanju, maltretiranju zbog bilo kojeg razloga
* nazivanje pogrdnim imenima
* korištenje povišenim tonovima
* vrijeđanje
* psovanje
* zastrašivanje
* omalovažavanje
* ponižavanje
* laganje
* otuđivanje tuđih stvari
* ismijavanje zbog bilo kojeg razloga.

**Članak 24.**

Međusobne sporove učenici ne smiju rješavati svađom, fizičkim obračunom, uvredama, širenjem neistina, niti bilo kakvim nasiljem, ni psihičkim ni fizičkim.

U slučaju međusobnoga spora učenici su dužni zatražiti pomoć razrednika ili stručne službe škole.

**IV. PRAVILA MEĐUSOBNIH ODNOSA UČENIKA I UČITELJA TE DJELATNIKA ŠKOLE**

**Članak 25.**

           Učenici su dužni odnosite se s poštovanjem prema učiteljima i drugim radnicima Škole.

Učenici su dužni u skladu s normama suvremenoga bontona pozdraviti zaposlenike Škole u prostoru i izvan njega i starije posjetitelje škole.

          Učenici su dužni ustajanjem pozdraviti odraslu osobu koja ulazi i izlazi iz učionice tijekom nastavnoga sata.

**Članak 26.**

Odnos između učitelja i učenika mora biti na razini međusobnoga uvažavanja i pružanja pomoći u ostvarivanju programa.

U komunikaciji između učenika i učitelja učeniku nije dopušteno:

* razgovaranje povišenim tonovima
* vrijeđanje
* obraćanje s „Ti“ (učenik se obraća profesoru zamjenicom Vi Profesore)
* ignoriranje zahtjeva profesora
* obijanje profesorova zahtjeva za radom i radnom disciplinom
* ismijavanje
* imitiranje
* ispuštanje neobičnih zvukova
* lažno predstavljanje.

**Članak 27.**

           Pri ulasku u školu ili izlasku iz nje učenici trebaju dati prednost starijim osobama.

KLASA: 003-05/21-01

URBROJ:251-195-21-271

U Zagrebu , 7. 10. 2021.

Ravnateljica: Predsjednik Školskoga odbora:

mr. sc. Anđelka Jalušić, prof. Krešimir Erdelja, prof.